钦定古今图书集成/明伦汇编/人事典/第102卷 > 《远游》周屈原
## 钦定古今图书集成/明伦汇编/人事典/第102卷 > 《远游》周屈原

“悲时俗之迫厄兮，愿轻举而远游。质菲薄而无因兮，
焉托乘而上浮？遭沈浊而污秽兮，独郁结其谁语？夜
耿耿而不寐兮，魂营营而至曙。惟天地之无穷兮，哀
人生之长勤。往者余弗及兮，来者吾不闻。步徙倚而
遥思兮，怊惝恍而永怀。意荒忽而流荡兮，心愁凄而
增悲。神儵忽而不返兮，形槁枯而独留。内惟省以端”
操兮，求正气之所由；漠虚静以恬愉兮，澹无为而自
得。闻赤松之清尘兮，愿承风乎遗则；贵真人之休德
兮，美往世之登仙；与化去而不见兮，声名著而日延；
奇傅说之托辰星兮，美韩众之得一。形穆穆以寖远
兮，离人群而遁逸；因气变而遂曾举兮，忽神奔而鬼
怪。时髣髴以遥见兮，精皎皎以往来；“超氛埃而淑邮
兮，终不反其故都。免众患而不惧兮，世莫知其所如。
恐天时之代序兮，耀灵晔而西征。微霜降而下沦兮，
悼芳草之先蘦。聊仿佯而逍遥兮，永历年而无成。谁可与玩斯遗芳兮，长乡风而舒情？高阳邈以远兮，余
将焉所程？”重曰：“《春秋》忽其不淹兮，奚久留此故居？轩
辕不可攀援兮，吾将”从王乔而娱戏。餐六气而饮沆
瀣兮，漱正阳而含朝霞。保神明之清澄兮，精气入而
粗秽除。顺《凯风》以从游兮，至《南巢》而一息。见王子而
宿之兮，审壹气之和德。曰：“道可受兮而不可传，其小
无内兮，其大无垠。”毋滑而魂兮，彼将自然。壹气孔神
兮，于中夜存。虚以待之兮，无为之先。庶类以成兮，此
德之门。闻至贵而遂徂兮，忽乎吾将行。仍羽人于丹
丘兮，留不死之旧乡。朝濯发于汤谷兮，夕晞余目于
九阳。吸飞泉之微液兮，怀琬琰之英华。玉色頩以脕
颜兮，精醇粹而始壮。质销铄以汋约兮，神要眇以淫
放。嘉南州之炎德兮，丽桂树之冬荣。山萧条而无兽
兮，野寂漠其无人。载营魄而登霞兮，掩浮云而上征。
命天阍其开关兮，排阊阖而望予。召丰隆使先导兮，
问太微之所居。集重阳入帝宫兮，造旬始而观清都。
朝发轫于《太仪》兮，夕始临乎于微闾。屯余车之万乘
兮，纷容与而并驰。驾八龙之婉婉兮，载云旗之逶蛇。
建雄虹之采旄兮，五色杂而炫燿。服偃蹇以低昂兮，
骖连蜷以骄骜。骑胶葛以杂乱兮，斑漫衍而方行。撰
余辔而正策兮，吾将过乎句芒。历太皓以右转兮，前
飞廉以启路。阳杲杲其未光兮，凌天地以径度。风伯
为余先驱兮，氛埃辟而清凉。凤凰翼其承旗兮，遇蓐
收乎西皇。揽彗星以为旍兮，举斗柄以为麾。叛陆离
其上下兮，游惊雾之流波峕暧。“其曭莽兮，召元武
而奔属。”后文昌使掌行兮，选署众神以并毂。路曼曼
其修远兮，徐弭节而高厉。左雨师使径待兮，右雷公
而为卫。欲度世以忘归兮，意恣睢以担挢。内欣欣而
自美兮，聊媮娱以淫乐。涉青云以泛滥游兮，忽临睨
夫旧乡。仆夫怀余心悲兮，边马顾而不行。思旧故以
想像兮，长太息而掩涕。氾容与而遐举兮，聊抑志而
自弭。指炎帝而直驰兮，吾将往乎南疑。览方外之荒
忽兮，沛瀁而自浮。祝融戒而跸御兮，腾告鸾鸟迎
虙妃。张咸池奏承云兮，二女御《九韶》歌。使湘灵鼓瑟
兮，令海若舞冯夷。元螭虫象并出进兮，形蟉虬而逶
蛇。雌蜺便娟以增挠兮，鸾鸟轩翥而翔飞。音乐博衍
无终极兮，焉乃逝以徘徊。舒并节以驰骛兮，逴绝垠
乎寒门。轶迅风于清源兮，从颛顼乎层冰。历元冥以
邪径兮，乘间维以反顾。召黔羸而见之兮，为余先乎
平路。经营四方兮，周流六漠。上至列缺兮，降望大壑。
下峥嵘而无地兮，上寥廓而无天。视儵忽而无见兮，
听惝恍而无闻。超无为以至清兮，与《泰初》而为邻。